Ngwao e nngwe e e setseng e tlwaelegile thata mo dinageng dingwe ke e bangwe ba e bitsang “go rupisa basadi,” mme gone jaanong e setse e itsege e le go sega dirwe tsa basadi tsa tsalo. Go segwa mo e ka nnang karolo e nnye kgotsa e kgolwane ya serwe sa tsalo sa mosetsana. Motho yo o neng a dira gore go itsiwe ka ngwao eo e ne e le Waris Dirie, yo e leng motlelara wa difeshene le moemedi yo o kgethegileng wa Mokgatlho o o Tlhokomelang Matlole a Baagi wa Lekgotla la Ditšhaba Tse di Kopaneng. Go dumalana le ngwao ya lefelo la gagabo la Ba-Somalia, mmaagwe o ne a dira gore a segiwe dirwe tsa tsalo fa a ne a sa le ngwana. Go ya ka pego nngwe, basadi le basetsana ba ba dimilione tse di magareng ga tse robedi le tse lesome kwa Botlhabagare le mo Afrika ba mo kotsing ya go ka segiwa dirwe tsa tsalo. Tota le kwa United States, basetsana ba ka nna 10 000 ba mo kotsing.